REGULAMENTUL (CE) NR. 89/2009 AL COMISIEI
din 28 ianuarie 2009
de deschidere pentru anul 2009 a unor contingente tarifare aplicabile importurilor în Comunitatea Europeană de anumite mărfuri originare din Norvegia și rezultate din prelucrarea produselor agricole prevăzute în Regulamentul (CE) nr. 3448/93 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), în special articolul 7 alineatul (2),
având în vedere Decizia 2004/859/CE a Consiliului din 25 octombrie 2004 privind încheierea unui acord sub forma unui schimb de scrisori între Comunitatea Europeană și Regatul Norvegiei referitor la Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (2), în special articolul 3,
întrucât:
(1)
Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (3) și Protocolul nr. 3 la Acordul SEE (4) stabilesc regimurile comerciale care se aplică anumitor produse agricole și produse agricole prelucrate între părțile contractante.
(2)
Protocolul nr. 3 la Acordul SEE, astfel cum a fost modificat prin Decizia nr. 138/2004 a Comitetului mixt al SEE (5), prevede taxe vamale zero aplicabile unor anumite ape care conțin zahăr sau alți îndulcitori sau aromatizate, încadrate la codul NC 2202 10 00, precum și altor băuturi nealcoolice care conțin zahăr, încadrate la codul NC ex 2202 90 10.
(3)
Taxa vamală zero aplicabilă apelor și altor băuturi în cauză a fost suspendată temporar pentru Norvegia printr-un acord sub forma unui schimb de scrisori între Comunitatea Europeană și Regatul Norvegiei referitor la Protocolul nr. 2 la Acordul bilateral de liber schimb între Comunitatea Economică Europeană și Regatul Norvegiei (6), denumit în continuare „acordul”, aprobat prin Decizia 2004/859/CE a Consiliului. Conform punctului IV din procesul-verbal convenit al acordului, importurile scutite de taxe vamale de produse încadrate la codurile NC 2202 10 00 și ex 2202 90 10 originare din Norvegia sunt permise numai în limitele unei cote de scutire de taxe vamale, aplicându-se o taxă asupra importurilor ce depășesc această cotă.
(4)
Regulamentul (CE) nr. 93/2008 al Comisiei (7) a retras suspendarea temporară a regimului de scutire de taxe vamale pentru perioada 1 ianuarie -31 decembrie 2008 aplicabil importurilor în Comunitate de anumite mărfuri originare din Norvegia și încadrate la codurile NC 2202 10 00 și ex 2202 90 10.
(5)
Este necesară deschiderea contingentului tarifar pentru anul 2009 pentru băuturile nealcoolice în cauză. Ultimul contingent anual pentru anul 2007 pentru produsele în cauză a fost deschis de Regulamentul (CE) nr. 1795/2006 al Comisiei (8). Nu a fost deschis niciun contingent anual pentru anul 2008. În consecință, volumul contingentului pentru 2009 ar trebui să rămână același ca și cel pentru 2007.
(6)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (9) prevede norme de gestionare a contingentelor tarifare. Este oportun să se prevadă ca gestionarea contingentului tarifar deschis de prezentul regulament să se facă în conformitate cu normele menționate.
(7)
Măsurile prevăzute de prezentul regulament sunt conforme cu avizul Comitetului de gestionare a chestiunilor orizontale privind schimburile de produse prelucrate care nu sunt incluse în anexa I,
ADOPTĂ PREZENTUL REGULAMENT:
Articolul 1
(1) De la 1 ianuarie la 31 decembrie 2009, contingentul tarifar comunitar prezentat în anexa I este deschis pentru produsele originare din Norvegia care sunt enumerate în anexa respectivă, în condițiile specificate de aceasta.
(2) Regulile de origine care se aplică reciproc mărfurilor prezentate în anexă se stabilesc în Protocolul nr. 3 la Acordul bilateral de liber schimb între Comunitatea Economică Europeană și Regatul Norvegiei.
(3) Pentru cantitățile importate peste volumul contingentului, se aplică o taxă preferențială de 0,047 EUR/litru.
Articolul 2
Contingentul tarifar comunitar prevăzut la articolul 1 alineatul (1) se gestionează de către Comisie în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 ianuarie 2009.